Nyt byggeri bag det tidligere hovedbibliotek blev sendt i offentlig høring med justeringer på bl.a. stort hus ud mod Vester Allé. Men også med kritiske ord.

Annonce

AARHUS: Det var ellers en jubel-sag. Salget af Mølleparken fik i hvert fald mange politikere til at juble, og glæden var des større, da det i 2014 blev offentliggjort, at køberne ville omdanne det tidligere hovedbibliotek til ny ramme for Naturhistorisk Museum. Men noget gik galt. Museet kunne ikke finde pengene til en flytning hurtigt nok, og derfor skred man til plan B: Et hostel med billige værelser til turister i det tidligere hovedbibliotek, 60-100 lejligheder bagved samt et supermarked ud mod Vestergade og en café til at overholde kravet om publikumsvenlige faciliteter. - Nu får Aarhus et hostel. Det har vi brug for, det er fantastisk og godt. Men så kommer der også et supermarked og en café. Det er så svaret på de publikumsvenlige aktiviteter, vi blev lovet. Men det stemmer ikke overens med den vision, kommunen stillede op. Og derfor kan Venstre ikke stemme for lokalplanen, sagde Venstre-rådmand Bünyamin Simsek under byrådets behandling af sagen.

Annonce

Flere kritiske

Nu var det heller ikke den endelige vedtagelse, der var på bordet, men lokalplanforslag 1024 til offentlig høring. Det var dog ikke kun Venstre, der var kritisk over det fremlagte projekt. Enhedslisten kunne heller ikke støtte lokalplanen. Og Det Konservative Folkepartis byrådsgruppe undlod helt at stemme. - Et hostel er ok. Men volumen af byggeriet er meget heftig og tager ikke tilstrækkelig hensyn til de omgivende områder. Vi savner også skyggediagrammer for tidspunkter senere på dagen, hvor skygger spiller en større rolle, sagde Peter Hegner Bonfils (EL). Marc Perera Christensen (K) var meget skeptisk, fordi der blev lovet noget fuldstændig spektakulært, som blev helt anderledes. - Vi havde håbet, at visionen om et Naturhistorisk Museum kunne realiseres. At den ikke kunne, gør os markant mere skeptiske fremover, og vi vil have sværere ved at lade os begejstre, sagde han.

Annonce

Ned fra syv til seks etager